**PÄIHDETYÖN SUUNNITELMA**

**VASARAISTEN KOULU**

**2021-2022**

**Johdanto**

Tämän suunnitelman tehtävänä kuvata koulussa tapahtuvaa päihdetyötä sekä antaa toimintaohjeet tilanteisiin, joissa joudutaan tekemisiin päihteiden tai päihde-epäilyn kanssa.
Tässä suunnitelmassa päihteillä tarkoitetaan tupakkaa, nuuskaa, alkoholia ja huumausaineita. Myös lääkkeet, liuottimet ja muut aineet luokitellaan päihteiksi silloin kuin niitä käytetään päihtymistarkoituksessa.
Päihdesuunnitelmassa kuvattua toimintaa koulussa ohjaavat seuraavat lait:

**Lastensuojelulaki (2007/417)**
Sosiaali- ja terveyden huollon, koulutoimen, poliisitoimen tai seurakunnan palveluksessa tai luottamustoimessa olevat henkilöt tai vastaavissa tehtävissä toimeksiantosuhteessa tai itsenäisinä ammatinharjoittajina toimivat henkilöt sekä kaikki terveydenhuollon ammattihenkilöt ovat velvollisia salassapitosäännösten estämättä viipymättä ilmoittamaan kunnan sosiaalihuollosta vastaavalle toimielimelle, jos he ovat tehtävässään saaneet tietää lapsesta, jonka hoidon ja huolenpidon tarve, kehitystä vaarantavat olosuhteet tai oma käyttäytyminen edellyttää lastensuojelun tarpeen selvittämistä (25§)
**Tupakkalaki (1994/765)**
Tupakkatuotetta tai tupakointivälineitä ei saa myydä eikä luovuttaa henkilölle, joka on 18 vuotta nuorempi (10§). Päiväkotien lapsille ja oppilaitosten oppilaille tarkoitetuissa sisätiloissa sekä niiden pääasiassa 18 vuotta nuoremmille tarkoitetuilla ulkoalueilla tupakointi on kielletty.

**Alkoholilaki (1994/1143)**
Alaikäisen alkoholinkäytön kieltää alkoholilaki (mm. 34§). Alle 18-vuotiaalla ei ole oikeutta pitää hallussaan mitään alkoholijuomia. Alkoholijuomien välittäminen alle 18-vuotiaalle on niin korvauksetta kuin korvauksesta kielletty. Näin ollen kaikki alaikäisen alkoholin käyttö on kiellettyä.

**Huumausainelaki (2008/373)**
Huumausaineiden kaikkinainen hallussapito, käyttö, valmistus ja myynti on yksiselitteisesti kielletty (3§ yleiskielto).

**Päihdehuoltolaki (1986/41)**
Päihdehuollon alalla toimivien viranomaisten ja yhteisöjen on oltava keskenään yhteistyössä. Erityistä huomiota on kiinnitettävä päihdehuollon ja muun sosiaali- ja terveydenhuollon, raittiustoimen, asuntoviranomaisten, työvoimaviranomaisten, koulutoimen, nuorisotoimen sekä poliisin keskinäiseen yhteistyöhön. (9§)

On tärkeää, että jokainen koulussa työskentelevä henkilö osaa tunnistaa, auttaa ja puuttua tarkoituksenmukaisin keinoin päihdeongelmaan sekä ohjata hoitoa tarvitseva henkilö esimiehen kautta asianmukaiseen hoitoon.

**1. Ehkäisevä päihdetyö**

Ehkäisevässä päihdetyössä on kyse toiminnasta, jonka tarkoituksena on ehkäistä ja vähentää päihteiden käyttöä vaikuttamalla päihteiden saatavuuteen, päihteitä koskeviin tietoihin ja asenteisiin, päihteiden käyttötapoihin ja päihteiden ongelmakäyttöä synnyttäviin olosuhteisiin sekä sitä tukevaan kulttuuriin.

Vasaraisten koulun ehkäisevän päihdetyön tavoitteena on se, että koulutyö tapahtuu päihteettömästi. Tavoitteena on myös, että koulumme on terveellinen ja turvallinen oppimis- ja työyhteisö. Koulu pyrkii toiminnallaan ennalta ehkäisemään päihdeongelmia ja puuttumaan havaittuihin päihdeongelmiin.

Ehkäisevän päihdetyön avulla pyrimme edistämään oppilaiden päihteettömiä elintapoja sekä vähentämään ja ehkäisemään päihdehaittoja. Päihdekasvatuksessa on kyse tiedon ja taidon yhdistämisestä niin, että oppilas pystyisi sen tuloksena käsittelemään kriittisesti tarjolla olevaa tietoa. On tärkeää, että oppilas oppii soveltamaan saamaansa tietoa omaan elämäntilanteeseensa, ja että hän myös oppii näkemään valintojensa seuraukset.

Kasvatuksellisena tavoitteena on auttaa oppilaita elämässään muodostamaan sellainen suhde päihteisiin, että he eivät vahingoita niillä itseään eivätkä muita.

**1.1 Päihdekasvatus opetuksessa**
Päihdeopetus pohjautuu koulun opetussuunnitelmaan ja sitä toteuttaa koulun oma henkilöstö ja mahdollisesti jokin ulkopuolinen taho oppilasryhmäkohtaisesti tai luokkatasokohtaisesti

Vasaraisten koulun opetussuunnitelmassa on määritelty oppiaineiden sisällöt ja näiden yhteydessä tapahtuu osa ehkäisevästä päihdetyöstä. Päihdekasvatusta sisältävät erityisesti ympäristö- ja luonnontieto sekä biologia.

**1.2 Oppilashuoltotyö**
Koulussamme on yhteisöllinen oppilashuoltoryhmä, joka toimii moniammatillisesti ja kokoontuu säännöllisesti. Oppilashuoltoryhmän tehtävänä on mm. oppilaiden fyysisen ja psyykkisen terveydentilan seuraaminen. Opettajilla on vastuullisina kasvattajina velvoite kääntyä oppilashuollon työntekijöiden puoleen, mikäli heillä on huoli oppilaasta tai oppilaista.

Oppilaiden ja huoltajien on mahdollista tarvittaessa olla yhteydessä kouluterveydenhoitajaan, koulupsykologiin tai kuraattoriin.

**2. Toimenpiteet**

Kaikki koulussamme työskentelevät aikuiset puuttuvat välittömästi mahdolliseen päihteiden käyttöön tai hallussapitoon ja ovat asiasta yhteydessä oppilaan huoltajiin. Tarvittaessa asiasta tehdään ilmoitus lastensuojelun tarpeen selvittämisestä.

**2.1 Päihteiden käytön tunnistaminen**

Tupakan, nuuskan ja alkoholin tunnistaminen hajusta tai niiden käytöstä aiheutuvista oireista ei ole kovinkaan vaikeaa. Erilaisten huumeiden osalta tilanne on paljon vaikeampi.

**2.2 Opettajan toimintaohje päihteiden käytön tai hallussapidon epäilytilanteessa**

1. REAGOI EPÄILYKSEEN

2. TOIMI PÄIHTEISIINPUUTTUMISEN MALLIN MUKAAN. Mallit löytyvät koulun nettisivuilta osoitteesta: https://peda.net/rauma/koulut/vasarainen/oppimisentuki

**2.3 Päihtynyt työntekijä työpaikalla**

Päihtyneen työntekijän kohtaamisessa työpaikalla noudatetaan Rauman kaupungin päihdeohjelman ohjeistusta.

**3. Suunnitelman tarkistaminen ja arviointi**

Vasaraisten koulun päihdetyön suunnitelma tarkistetaan vuosittain.